Diari Oficial de la Generalitat Valenciana


Sumari del DOGV 4558, del 04-08-2003 (2003/8933)

ACORD de 25 de juliol de 2003, del Consell de la Generalitat, pel qual es declara la urgent ocupació dels béns i drets afectats per l'expedient d'expropiació forçosa incoat amb motiu de les obres dels Accessos al Recinte Multifuncional de Requena.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4558

Data del DOGV
:   04-08-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/8933


Data del document
:   25-07-2003

Organisme emissor
:   Conselleria d'Infraestructures i Transport

Tipus de document
:   Acord

Descriptors 

:   * Requena
    * expropiació
    * administració regional

ACORD de 25 de juliol de 2003, del Consell de la Generalitat, pel qual es declara la urgent ocupació dels béns i drets afectats per l'expedient d'expropiació forçosa incoat amb motiu de les obres dels Accessos al Recinte Multifuncional de Requena. [2003/X8933]
  
El Consell de la Generalitat, en la reunió del dia 25 de juliol de 2003, va adoptar l'acord següent:
  
El projecte d'obres de referència va ser aprovat definitivament per Resolució de 15 de gener de 2002, de la Direcció General d'Obres Públiques, i a continuació es va incoar el corresponent expedient d'expropiació.
  
La urgent ocupació dels béns i drets afectats per l'expedient es justifica tècnicament pel següent:
  
- El tram en qüestió, que pertany a la carretera N-III, amb una longitud de quasi un quilòmetre, i delimitat per dues interseccions tipus T, té una intensitat de trànsit de 8.266 vehicles/dia, amb un 11% de vehicles pesants.
  
- Des de l'1 de gener de 2000 s'han produït en el tram nou accidents, cinc d'estos amb víctimes, amb el resultat de sis ferits (dades subministrades per la Direcció de Trànsit de València).
  
- El tram esmentat dóna continuïtat a la carretera N-330 (Alacant-França), els trànsits de la qual al nord i al sud d'este són 1.400 i 3.500 vehicles/dia, respectivament.
  
- Així mateix, servix de connexió de la carretera nacional A-3 (sentit Madrid-València), amb la N-332 (Còrdova'València) i N-330 (sentit Alacant). També canalitza el trànsit cap a la carretera CV-431.
  
- L'accés a la població de Requena dels vehicles procedents de les citades carreteres A-3 (sentit Madrid-València), N-330 i N-332, es realitza per mitjà de les citades interseccions en T, i és este trànsit el que més les sobrecarrega.
  
- Intersecció 1 (costat oest)
  
La intersecció del costat oest (d'ara endavant, intersecció 1), en el revolt de la qual, i pròxima a un canvi de rasant, disposa d'un carril d'espera per a girs a l'esquerra (moviment d'entrada a Requena per als que arriben des de l'oest); no disposa, no obstant això, de carril d'acceleració, ni tan sols d'emmagatzematge per al moviment d'eixida de Requena cap a l'est. De fet, en la zona d'espera a penes cap un vehicle lleuger, la qual cosa obliga els pesants a incorporar-se sense possibilitat de parada en el centre de la calçada, situació que pot ser molt perillosa atés que el tram és en corba i el trànsit molt elevat.
  
Ni la tipologia d'esta intersecció (no haurà de ser tipus T), ni les característiques geomètriques, ni les de trànsit s'ajusten al que disposa la norma de traçat (3.1 IC).
  
A més, hi ha accessos directes a la dreta molt pròxims a la intersecció, la qual cosa, atés que es produïx en corba, i amb l'existència d'obres de fàbrica (sifons), impedix la visibilitat necessària.
  
Com és una intersecció en T no permet canvis de sentit, la qual cosa obliga a realitzar alguns moviments a través de l'interior de la població, i amb un major recorregut. Això té un efecte molt negatiu per a la seguretat, atés que obliga a circular per dins de la població a determinat nombre de vehicles, l'origen i el destí dels quals està fora d'esta (justament l'efecte contrari al que es perseguix amb una variant). S'observen senyals per damunt de les illetes de la intersecció, que indiquen que alguns vehicles realitzen este canvi de sentit il·legalment i amb perill.
  
Els greus problemes que s'han assenyalat s'esmenarien amb la conversió de la intersecció en rotonda (es recomana llarga illeta deflectora del costat oest). A més l'obligada moderació de la velocitat que imposa la rotonda, evitaria el perill dels accessos pròxims (encara que es recomana tancar els més pròxims).
  
- Intersecció 2 (costat est)
  
Esta intersecció, situada en corba, també té tipologia de T, si bé la illeta deflectora de la carretera secundària disposa d'una rotonda xicoteta que permet canvis de sentit.
  
Així mateix, té carrils centrals d'espera de longitud suficient, per als girs a l'esquerra València-Albacete i Albacete-Madrid.
  
No obstant això, sobre la branca secundària de la T, hi ha una segona T per a l'accés a Requena i a la carretera CV-431, la qual cosa fa que en molt curt espai es produïsquen gran quantitat de moviments distints, que s'entrecreuen, i inclús alguns dels quals requerixen la realització de diversos cediu el pas a penes sense zona de parada i, per descomptat, no suficient per a un vehicle pesant.
  
Esta juxtaposició de dos T en una mateixa intersecció fa que siga necessària gran quantitat de senyals d'orientació que, pel seu nombre, contribuïxen a augmentar la confusió del conductor, ates que alguns dels moviments ni tan sols es poden senyalitzar (l'experiència diu que una intersecció difícil de senyalitzar, exigix un canvi en el seu disseny).
  
Igual que en la intersecció 1, hi ha accessos directes a la dreta molt pròxims, perillosos, atés que este tram també és corb.
  
La conclusió per a esta intersecció és que la construcció de la rotonda resoldria els problemes detectats, organitzaria els moviments demandats i permetria la senyalització adequada. Igualment es resoldrien els problemes dels accessos pròxims, ja que es moderaria la velocitat del tram.
  
- Tram comprés entre les dos interseccions
  
La construcció de les dos rotondes permetrà la realització de canvi de sentit als vehicles que accedisquen a la carretera en punts intermedis del tram: millorarà la seguretat d'estes maniobres, disminuiran els temps de recorregut i, sobretot, evitaran que es cometen infraccions per a canviar de sentit en punts no autoritzats (amb el perill consegüent). Així mateix, es reduiran les velocitats de circulació en el tram, ja que s'accedirà a este per mitjà de les rotondes projectades, la qual cosa tindrà un efecte beneficiós sobre la seguretat vial de la zona.
  
Especial atenció mereixen els encreuaments per a vianants:
  
L'edificació confrontant a l'un i l'altre costat del tram afectat per les obres, el convertix en periurbà, si no urbà. Actualment, els encreuaments per a vianants de la carretera es poden realitzar mitjançant dos passos inferiors que, a més, permeten la circulació de vehicles lleugers, amb un traçat tan complicat que ha fet necessari que es col·loquen espills convexos. En estes condicions, i més en hores nocturnes, els vianants solen preferir creuar directament per la carretera, la qual cosa és perillosa pel traçat corb del tram i l'intens trànsit.
  
Estes característiques dels passos inferiors, així com la topografia dels marges de la carretera (a cota superior a la d'esta), i l'increment de trànsit de vianants que es produirà amb la posada en servici del recinte multifuncional, convertixen la passarel·la projectada en la solució al problema dels vianants: per comoditat per als usuaris, però sobretot per la seua seguretat.
  
En compliment del que disposa l'article 56 del vigent Reglament d'Expropiació Forçosa va ser sotmés l'expedient a informació pública als sols efectes d'esmenar els possibles errors que s'hagen pogut produir en fer la relació dels béns afectats per la urgent ocupació, els interessats no van presentar-hi al·legacions.
  
Així mateix, i de conformitat amb el que disposa el primer paràgraf de l'article 52 de la Llei d'Expropiació Forçosa, modificat per Llei 11/1996, de 27 de desembre, de Mesures de Disciplina Pressupostària, s'ha retingut crèdit suficient, calculat en virtut de les regles previstes per a la determinació del preu just, per a portar a terme la citada expropiació, el qual s'ha estimat inicialment en la quantitat de 75.000 euros, distribuïts en les següents anualitats:
  
2002..................................52.500 euros
  
2003..................................22.500 euros
  
En virtut d'això i considerant el que disposen els citats articles i la disposició final segona de la Llei de Govern Valencià, a proposta del conseller d'Infraestructures i Transport, el Consell de la Generalitat
  
ACORDA
  
Declarar la urgent ocupació dels béns i drets afectats per les obres d'Accés al Recinte Multifuncional de Requena, segons la relació publicada en el Diari Oficial de la Generalitat Valenciana número 4463, de 20 de març de 2003.
  
Contra el present acord, que posa fi a la via administrativa, es podrà interposar recurs potestatiu de reposició davant el Consell de la Generalitat en el termini d'un mes, comptador des de l'endemà de la notificació d'este, d'acord amb el que establixen els articles 116.1 i 117.1 de la Llei de Règim Jurídic de les Administracions Públiques i del Procediment Administratiu Comú, o bé, recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'este, de conformitat amb el que establix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que es puga interposar qualsevol altre recurs que s'estime oportú.
  
València, 25 de juliol de 2003
  
El conseller secretari del Consell de la Generalitat,